નિજલિંગપ્પા પછી એક પછી એક એમ ચાર લિંગાયત નેતા સીએમ બન્યા. છેક 1972માં ક્ષત્રિય દેવરાજ ઉર્સ સીએમ બન્યા અને બ્રાહ્મણ ગુંડુરાવનો વારો પણ આવ્યો. 1983માં કોંગ્રેસને પહેલીવાર હરાવીને રામકૃષ્ણ હેગડે સીએમ બન્યા. તે પણ બ્રાહ્મણ હતા, પણ તેઓ પોતાને લિંગાયત નેતા ગણાવતા હતા અને કોંગ્રેસના લિંગાયત મતોમાં તેમણે ગાબડું પાડ્યું હતું. પણ તે લાંબો સમય ચાલ્યું નહિ કેમ કે કોંગ્રેસે ફરી એકવાર લિંગાયત નેતા અને અગાઉ પણ સીએમ રહી ચૂકેલા વીરેન્દ્ર પાટીલને આગળ કર્યા. તેથી 1989માં ફરી કોંગ્રેસ અને લિંગાયત નેતાગીરીને સત્તા મળી. કોંગ્રેસની કઠણાઈ એ કે એક જ વર્ષમાં રાજીવ ગાંધીએ પાટીલને સીએમની ખુરશી પરથી હટાવી દીધા. ગુજરાતમાં પણ ચીમનભાઇ પટેલને સીએમ બનવું હતું, પણ ઇન્દિરા ગાંધીએ બનવા દીધા નહોતા. તે કારણ અને અન્ય કારણોસર પટેલો કોંગ્રેસ છોડીને અલગ થયા અને સત્તા ગુમાવી.